CELEX: 32015D1159
Language: lt
Date: 1436745600000
Title: 2015 m. liepos 13 d. Komisijos įgyvendinimo sprendimas (ES) 2015/1159 dėl priemonės, kurios ėmėsi Ispanija vadovaudamasi Europos Parlamento ir Tarybos direktyva 2006/42/EB, siekdama uždrausti pateikti rinkai „Varo Belgium“ gaminamus kampinius šlifuotuvus (pranešta dokumentu Nr. C(2015) 4664) (Tekstas svarbus EEE)

15.7.2015   
            
            
               LT
            
            
               Europos Sąjungos oficialusis leidinys
            
            
               L 187/86
            
         KOMISIJOS ĮGYVENDINIMO SPRENDIMAS (ES) 2015/1159
   2015 m. liepos 13 d.
   dėl priemonės, kurios ėmėsi Ispanija vadovaudamasi Europos Parlamento ir Tarybos direktyva 2006/42/EB, siekdama uždrausti pateikti rinkai „Varo Belgium“ gaminamus kampinius šlifuotuvus
   
      
         (pranešta dokumentu Nr. C(2015) 4664)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalį,
   kadangi:
   
               (1)
            
            
               Ispanija Komisijai pranešė apie priemonę, skirtą uždrausti pateikti rinkai bendrovės „Varo Belgium“ gaminamus kampinius šlifuotuvus „Powerplus“, modelis POWX060;
            
         
               (2)
            
            
               pagal Direktyvą 2006/42/EB kampiniai šlifuotuvai pažymėti CE ženklu;
            
         
               (3)
            
            
               priemonės buvo imtasi dėl to, kad kampiniai šlifuotuvai neatitiko Direktyvos 2006/42/EB I priedo 1.3.2 punkte (Lūžimo rizika dirbant), 1.7.3 punkte (Mašinų ženklinimas) ir 1.7.4.2 punkte (Instrukcijų turinys) nustatytų esminių sveikatos ir saugos reikalavimų, nes įrenginiai neatlaikė atsparumo bandymo – nulūžo disko apsauga, todėl yra pavojus, kad diskas gali būti visu greičiu sviestas į darbuotoją;
            
         
               (4)
            
            
               kartu su pranešimu buvo pateikta patikrinimo ataskaita, kurią parengė laboratorija „Laboratorio de Maquinas y Mecanismos“ (Madridas);
            
         
               (5)
            
            
               Komisija raštu kreipėsi į gamintoją ir į platintoją ragindama juos pateikti pastabų dėl Ispanijos priemonės. Gamintojas atsakė, kad gaminys buvo savanoriškai pašalintas iš rinkos ir kad dėl kitų gaminių imtasi taisomųjų veiksmų;
            
         
               (6)
            
            
               remiantis turimais dokumentais bei pareikštomis pastabomis ir atsižvelgiant į veiksmus, kurių ėmėsi susiję subjektai, nustatyta, kad kampiniai šlifuotuvai „Powerplus“, modelis POWX060, neatitinka Direktyva 2006/42/EB nustatytų esminių sveikatos ir saugos reikalavimų. Todėl tikslinga priemonę, kurios ėmėsi Ispanija, laikyti pagrįsta,
            
         PRIĖMĖ ŠĮ SPRENDIMĄ:
   1 straipsnis
   Priemonė, kurios ėmėsi Ispanija, siekdama uždrausti pateikti rinkai bendrovės „Varo Belgium“ gaminamus kampinius šlifuotuvus „Powerplus“, modelis POWX060, yra pagrįsta.
   2 straipsnis
   Šis sprendimas skirtas valstybėms narėms.
   
      Priimta Briuselyje 2015 m. liepos 13 d.
      
         
            Komisijos vardu
         
         Elżbieta BIEŃKOWSKA
         
            Komisijos narė
         
      
   
   
      (1)  OL L 157, 2006 6 9, p. 24.